Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 2332/92 περί των αφρωδών οίνων των παραγομένων στην Κοινότητα (96/C 74/13) COM(95) 744 τελικό - 96/0008(CNS)

(Υποβλήθηκε από την Επιτροπή στις 15 Ιανουαρίου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι, δυνάμει του άρθρου 17 παράγραφος 3 του κανονισμού (ΕΟΚ) αριθ. 2332/92 του Συμβουλίου (1), όπως τροποποιήθηκε τελευταία από τον κανονισμό (ΕΚ) αριθ. 1547/95 (2), το Συμβούλιο μπορεί να τροποποιήσει τις προθεσμίες για τη διάρκεια της ζύμωσης που προορίζεται να καταστήσει το προϊόν βάσεως αφρώδες και για την επαφή του με τις οινολάσπες, οι οποίες αναφέρονται στην παράγραφο 2 του εν λόγω άρθρου, με τρόπο σύμφωνο προς την επιστημονική πρόοδο και την εξέλιξη της τεχνολογίας 7

ότι, σύμφωνα με τα πορίσματα της επιστημονικής έρευνας και με την εξέλιξη της τεχνολογίας δεν δικαιολογείται ο καθορισμός διαφορετικών προθεσμιών για τη διάρκεια της ζύμωσης και για την επαφή του προϊόντος βάσεως με τις οινολάσπες, ανάλογα με τις διάφορες χρησιμοποιούμενες μεθόδους ζύμωσης 7 ότι, επομένως, πρέπει να προταθεί ενιαία ελάχιστη διάρκεια για τις εν λόγω διάφορες μεθόδους 7

ότι το άρθρο 14 παράγραφος 2 του κανονισμού (ΕΟΚ) αριθ. 2332/92 προβλέπει τη δυνατότητα για τα κράτη μέλη να επιτρέπουν, κατ' εξαίρεση και μέχρι τις 31 Δεκεμβρίου 1995, να παρασκευάζεται ένας v.m.q.p.r.d., διορθώνοντας το προϊόν βάσεως με την προσθήκη ενός ή περισσοτέρων αμπελοοινικών προϊόντων, τα οποία δεν προέρχονται από την καθορισμένη περιοχή της οποίας το όνομα φέρει ο εν λόγω αφρώδης οίνος 7 ότι η περίοδος αυτή αποδείχθηκε πολύ σύντομη για να δοθεί η δυνατότητα στους επιχειρηματίες ορισμένων καθορισμένων περιοχών να προσαρμοσθούν στις επιβαλλόμενες τεχνικές απαιτήσεις 7 ότι πρέπει, κατά συνέπεια, να παραταθεί 7 ότι, δεδομένου ότι η παρέκκλιση αυτή αφορά μόνον συγκεκριμένες περιπτώσεις, πρέπει να προβλεφθεί ένα σύστημα ρητής εξουσιοδότησης και να απαριθμηθούν τα ονόματα των περιοχών αυτών στους λεπτομερείς κανόνες εφαρμογής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2332/92 τροποποιείται ως εξής:

1. Στο άρθρο 14 παράγραφος 2, στο πρώτο εδάφιο η εισαγωγική πρόταση αντικαθίσταται από το ακόλουθο κείμενο:

«Κατά παρέκκλιση της παραγράφου 1 πρώτη περίπτωση, όταν πρόκειται για παραδοσιακή πρακτική, η οποία ρυθμίζεται από ειδικές διατάξεις του κράτους μέλους παραγωγής, το εν λόγω κράτος μέλος μπορεί να επιτρέπει, μέχρι τις 31 Αυγούστου 1998 το αργότερο, με ρητή άδεια και με την επιφύλαξη κατάλληλου ελέγχου, ένας v.m.q.p.r.d., ο οποίος περιλαμβάνεται σε κατάλογο που θα καταρτισθεί με τη διαδικασία που προβλέπεται στο άρθρο 83 του κανονισμού (ΕΟΚ) αριθ. 822/87, να παράγεται διορθώνοντας το προϊόν βάσεως του οίνου αυτού με την προσθήκη ενός ή περισσοτέρων αμπελοοινικών προϊόντων που δεν προέρχονται από την καθορισμένη περιοχή, της οποίας ο εν λόγω οίνος φέρει το όνομα, υπό την προϋπόθεση ότι:».

2. Το άρθρο 17 παράγραφος 2 αντικαθίσταται από το ακόλουθο κείμενο:

«2. Η διάρκεια της ζύμωσης, η οποία προορίζεται να καταστήσει το προϊόν βάσεως αφρώδες, και η διάρκεια της επαφής του προϊόντος βάσεως με τις οινολάσπες είναι τουλάχιστον 90 ημέρες.»

3. Το άρθρο 17 παράγραφος 3 διαγράφεται.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

(1) ΕΕ αριθ. L 231 της 13. 8. 1992, σ. 1.

(2) ΕΕ αριθ. L 148 της 30. 6. 1995, σ. 15.